Diari Oficial de la Generalitat Valenciana


Sumari del DOGV 6026, del 02-06-2009 (2009/6043)

ORDRE de 25 de maig de 2009, de la Conselleria de Benestar Social, per la qual es convoquen beques dirigides persones amb discapacitats físiques o sensorial per a la realització de pràctiques de perfeccionament formatiu que es duran a terme en les distintes conselleries del Consell de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6026

Data del DOGV
:   02-06-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/6043


Data del document
:   25-05-2009

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDRE de 25 de maig de 2009, de la Conselleria de Benestar Social, per la qual es convoquen beques dirigides persones amb discapacitats físiques o sensorial per a la realització de pràctiques de perfeccionament formatiu que es duran a terme en les distintes conselleries del Consell de la Generalitat. [2009/6043]
L'objectiu del Consell de la Generalitat d'avançar en la integració social de les persones amb discapacitat s'ha plasmat en distintes disposicions i programes. La Conselleria de Benestar Social té com un dels seus objectius prioritaris la integració social de les persones amb discapacitats físiques o sensorials en el marc de les polítiques dirigides a aconseguir una millor i major preparació d'aquelles persones que integren estos col·lectius.
És per este motiu que la Conselleria de Benestar Social, en estreta coordinació i col·laboració amb les restants conselleries que componen el Consell de la Generalitat, convoca la concessió de trenta beques perquè persones amb discapacitats físiques o sensorials puguen realitzar pràctiques de formació dins l'àmbit de l'administració pública.
Esta actuació es troba arreplegada en els objectius i activitats del programa 311.10 Direcció i Servicis Generals, amb suficient consignació pressupostària en la Llei de Pressupostos de la Generalitat per a l'exercici de 2009.
En virtut de les facultats que em conferix el Decret 161/2008, de 17 d'octubre, del Consell, pel qual s'aprova el Reglament Orgànic i Funcional de la Conselleria de Benestar Social; l'article 28 de la Llei 5/1983, de 30 de desembre, del Consell, i segons el que establix el Decret 108/1992, de 6 de juliol, del Govern Valencià, pel qual es regula la concessió de beques, i també la Llei 38/2003, de 17 de novembre, General de Subvencions,
ORDENE
Article 1
Procedir a la convocatòria de concurs públic per a la concessió d'un màxim de trenta beques dirigides a persones amb discapacitats físiques o sensorials per a la realització de pràctiques de perfeccionament formatiu en les distintes conselleries que integren l'administració de la Generalitat i aprovar les bases que s'hi adjunten com a annex I, per les quals es regix esta convocatòria, i també el model de sol·licitud i de declaració responsable que s'hi inserixen com a annex II i III, respectivament.
Article 2
Les ajudes tindran un import brut màxim global de 120.000 euros, que s'imputaran a càrrec de l'aplicació pressupostària 68.95.26.1097.195.51.6, línia de subvenció T2468, «Beques de formació per a persones amb discapacitat» del pressupost de la Generalitat per a l'any 2009.
Les ajudes concedides per mitjà d'esta ordre no necessiten notificar-se a la Comissió Europea, per no reunir els requisits de l'article 87.1 del Tractat Constitutiu de la Comunitat Europea, segons el Decret 147/2007, de 7 de setembre, del Consell, en no afectar la competència en raó a la qualitat del beneficiari i a fi de l'ajuda.
Article 3
Correspondrà al sotssecretari de la Conselleria de Benestar Social la resolució de la convocatòria en un termini màxim de dos mesos des de la publicació d'esta ordre, i també la facultat d'adoptar les resolucions necessàries per al seu desplegament i execució, en compliment del que disposa l'article cinqué, apartat 1.h del Decret 108/1992, de 6 de juliol, del Govern Valencià, pel qual es regula la concessió de beques, i en la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria.
DISPOSICIONS FINALS
Primera
Esta ordre entrarà en vigor l'endemà de la seua publicació en el Diari Oficial de la Comunitat Valenciana.
Segona
Contra esta ordre podrà interposar-se recurs potestatiu de reposició davant el conseller de Benestar Social en el termini un mes comptat a partir de l'endemà al de la seua publicació, de conformitat amb el que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o directament recurs contenciós administratiu davant la Sala Contenciosa Administratiu del Tribunal Superior de Justícia de la Comunitat Valenciana dins el termini de dos mesos a comptar des de l'endemà de la seua publicació, d'acord amb el que es preveu en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 25 de maig de 2009
El conseller de Benestar Social i vicepresident tercer del Consell,
JUAN GABRIEL COTINO FERRER
ANNEX I
Bases de la convocatòria per a la concessió de trenta beques dirigides a persones amb discapacitats físiques o sensorials per a la realització de pràctiques de perfeccionament formatiu que cal dur a terme en distintes conselleries del Consell de la Generalitat
Primera. Objecte
Esta convocatòria té com a objecte la concessió d'un màxim de trenta beques per a facilitar la formació pràctica de persones amb discapacitats físiques i/o sensorials amb titulació universitària, en l'àmbit de l'administració pública de la Generalitat.
Segona. Dotació, durada i pagament de les beques
1. La dotació de cada una de les beques és de mil euros (1.000 €) bruts mensuals. Sobre l'esmentada quantitat es practicaran les retencions legals oportunes, sent l'import brut total de les trenta beques 120.000 euros, que es pagaran a càrrec de l'aplicació pressupostària 88.94.85.4655.288.70.5, línia de subvenció T2468, del pressupost de la Generalitat per a l'any 2009.
2. La Conselleria de Benestar Social abonarà mensualment l'import de la beca prèvia certificació del cap del servici on el becari realitze la pràctica.
3. El període de gaudi de les beques començarà el dia indicat en la resolució d'esta convocatòria, la qual serà publicada en el Diari Oficial de la Comunitat Valenciana. L'esmentat període no començarà, en tot cas, abans de l'1 de setembre de 2009.
No obstant això, l'esmentat període podrà prorrogar-se a l'exercici pressupostari de l'any 2010 i fins a un màxim de dotze mesos, inclòs el període de pròrroga, sempre que existisca consignació pressupostària adequada i suficient en el pressupost de la Generalitat per al mencionat exercici.
El sotssecretari de la Conselleria podrà ajustar les condicions de la pròrroga de les beques a la consignació pressupostària existent, bé acurtant el període de la realització d'estes, bé ampliant o reduint el seu nombre, tot això sense sobrepassar el límit temporal de dotze mensualitats de compliment de la beca.
Tercera. Requisits dels sol·licitants
Podran optar a l'obtenció d'una beca els que reunisquen els requisits següents:
a) Tindre nacionalitat espanyola i veïnat administratiu en qualsevol municipi de la Comunitat Valenciana.
b) Tindre coneixements suficients en alguna de les llengües oficials de la Comunitat Valenciana, aspecte que es verificarà en el procés de selecció.
c) Tindre acreditada la qualificació de minusvalidesa per deficiència física o sensorial en un grau igual o superior al 33 per cent.
d) Estar en possessió d'un títol universitari expedit després de l'any 2002.
e) No tindre atorgada en el moment en què se li concedisca la beca, qualsevol altra beca o ajuda que poguera concedir-se per la mateixa activitat o semblant.
f) Estar al corrent de les obligacions fiscals i de la Seguretat Social i complir amb les bases de la convocatòria i la resta de normes que siguen aplicables, en particular amb les obligacions de reintegrament de les subvencions per deutes amb l'administració.
g) No haver gaudit beques d'idèntic o semblant objecte al d'esta convocatòria per un període superior a 24 mesos.
Quarta. Formalització i termini de presentació de sol·licituds
1. Les persones aspirants a la beca presentaran una sol·licitud dirigida al sotssecretari de la Conselleria de Benestar Social, segons model que es detalla en l'annex II, en el termini de 15 dies hàbils a comptar des de l'endemà de la publicació d'esta ordre en el Diari Oficial de la Comunitat Valenciana,.
2. S'indicarà necessàriament en la sol·licitud la província en què s'està disposat a realitzar la pràctica formativa (Alacant, Castelló o València), la qual cosa tindrà caràcter vinculant.
3. Els candidats hauran de presentar la sol·licitud en el Registre General de la Conselleria de Benestar Social (passeig de l'Albereda, núm. 16, 46222 València), o en el de les seues direccions territorials d'Alacant, Castelló i València (síties respectivament al carrer del Teatre, núm. 37, CP 03608; avinguda dels Germans Bou, núm. 81, CP 12251, i avinguda del baró de Càrcer, núm. 36, CP 46981), o bé per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i adjuntaràn a l'esmentada sol·licitud la documentació següent:
3.1. Fotocòpia compulsada del document nacional d'identitat (DNI).
3.2. Documentació que acredite que l'aspirant residix a la Comunitat Valenciana.
3.3. Certificat de la qualificació de minusvalidesa per deficiència física o sensorial en un grau igual o superior al 33 per cent, acompanyat del dictamen tècnic.
3.4. Fotocòpia compulsada del títol universitari.
3.5. Currículum, en el qual es farà constar les dades personals, data i lloc de naixement, domicili a l'efecte de notificacions, telèfons, correu electrònic i també les dades acadèmiques i professionals.
Els sol·licitants acreditaran les titulacions, cursos i mèrits que s'hagen al·legat en el currículum i que tinguen relació amb el barem que s'especifica en la base cinquena d'esta convocatòria per mitjà de:
a) Fotocòpia compulsada del títol o expedient acadèmic o del dipòsit de les taxes per a l'expedició del títol, si és el cas.
b) Certificats o acreditacions dels mèrits i cursos al·legats en el currículum i que tinguen relació amb el barem que s'especifica en la base cinquena.
Tots els mèrits que s'al·leguen en el currículum hauran de ser acreditats documentalment per mitjà d'original o fotocòpia compulsada en el moment de presentació de les sol·licituds.
No es tindrà en compte cap mèrit al·legat que no estiga justificat documentalment.
El compliment dels mèrits s'entendrà referit a la data de finalització del termini de presentació de sol·licituds.
3.6. Certificació administrativa expedida per autoritat competent que acredite estar al corrent de les obligacions fiscals i de Seguretat Social.
3.7. Declaració responsable (el model del qual figura com a annex III) de no estar sotmés en cap prohibició per a obtindre la condició de beneficiari d'estes beques, assenyalades en l'article 13 de la Llei 38/3003, de 17 de novembre, General de Subvencions, i del compliment d'obligacions de reintegrament de subvencions que, si és el cas, se li hagueren exigit, i també d'estar al corrent de les obligacions fiscals i de seguretat social i complir amb les bases de la convocatòria i la resta de normes que hi siguen aplicables, de no ser beneficiari de cap altra beca que poguera concedir-se per la mateixa activitat o semblant, de no ser beneficiari d'ajudes i de no mantindre relació laboral que supose concurrència amb l'exercici de la beca.
3.8. Documentació que acredite que el candidat té cobertura sanitària.
4. Serà causa d'exclusió del procediment de selecció l'incompliment dels requisits assenyalats en la base tercera i també la no realització de l'entrevista regulada en l'apartat b de la base cinquena.
5. Si la sol·licitud no reunix totes les dades exigides o falta documentació acreditativa, es requerirà a l'interessat perquè en un termini de deu dies hàbils esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució, de conformitat amb l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú.
En el termini d'esmena no s'admetrà documentació relativa a mèrits que no hagen sigut al·legats en el termini de presentació de sol·licituds.
Cinquena. Mèrits i valoració
El procediment de selecció es realitzarà de conformitat amb el que establix esta ordre, tenint en compte:
a) la trajectòria acadèmica, idiomes i formació complementària dels sol·licitants, que es valorarà fins a 4 punts.
b) l'entrevista als aspirants, en la qual es valorarà el perfil del sol·licitant, i també la seua aptitud i potencialitat per a l'exercici de la beca en funció de les seues característiques personals, i podrà obtindre's fins a 6 punts de valoració.
Sisena. Distribució de les beques
La Comissió Avaluadora a la vista de les sol·licituds presentades distribuirà el nombre total de beques entre les tres províncies. L'esmentada distribució s'incorporarà a la proposta d'adjudicació de beques que s'elevarà al sotssecretari d'acord amb el que s'establix en la base huitena del present annex.
Setena. Selecció dels concursants
1. Per a l'examen de sol·licituds de la beca, es constituirà una comissió avaluadora que estarà presidida per la secretària general administrativa de la Conselleria de Benestar Social, i en formaran part com a vocals:
- Els directors territorials de la Conselleria de Benestar Social a Alacant, Castelló i València.
- El cap de l'Àrea d'Integració Social de Discapacitats de la Direcció General d'Integració Social de Discapacitats.
- El cap de l'Àrea d'Inspecció i Qualitat.
- Un tècnic de la Sotssecretaria, que actuarà com a secretari.
2. Els membres de la Comissió Avaluadora podran delegar la seua participació i podran ser assessorats, en tot cas, pel personal tècnic o professional que es considere necessari, que podrà assistir amb veu però sense vot.
3. A efectes organitzatius i amb l'objecte d'agilitzar el procés de selecció, la Comissió Avaluadora podrà dividir-se en subcomissions, bé amb caràcter territorial o bé per agrupació d'expedients, amb un quòrum mínim de tres membres. Estes actuacions s'incorporaran per la Comissió en una acta definitiva.
4. La Comissió adaptarà el seu funcionament al que s'establix en esta convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. La Comissió, dins les normes de funcionament d'esta convocatòria, interpretarà i evacuarà les qüestions que se susciten amb vista al compliment del procés de selecció de les beques.
Huitena. Procediment de selecció
1. A la vista de la documentació aportada, la Comissió Avaluadora valorarà els mèrits que se'n deduïsquen, d'acord amb les bases tercera, quarta i cinquena.
Així mateix, realitzarà l'entrevista d'acord amb el que s'ha expressat en l'apartat b de la base cinquena.
2. Els supòsits d'empat es resoldran a favor de l'aspirant que tinga millor nota mitjana oficial en el seu expedient acadèmic.
3. Conclosa la fase d'entrevista, s'exposarà la llista provisional, amb expressió dels aspirants exclosos i admesos i ordenada segons la puntuació provisional obtinguda, al tauler de la Conselleria de Benestar Social i de les direccions territorials d'esta durant 10 dies hàbils per a la fase d'al·legacions.
4. Transcorregut el termini, la Comissió Avaluadora elaborarà una proposta d'adjudicació de beques que contindrà la relació dels beneficiaris i una borsa de reserva per províncies i ordre de puntuació, per al cas de produir-se alguna renúncia, abandonament o incompliment, o bé disponibilitat pressupostària suficient que permeta ampliar el nombre de beques a concedir.
Novena. Concessió
1. El sotssecretari de la Conselleria de Benestar Social dictarà una resolució en què s'adjudiquen les beques i es constituïsca la borsa de reserva a què es referix la base huitena.
2. La resolució de concessió es publicarà en el Diari Oficial de la Comunitat Valenciana, i este acte, d'acord amb els articles 58 i 59 de la Llei 30/1992, de Règim Jurídic de l'Administracions Públiques i del Procediment Administratiu Comú, produirà els efectes de notificació als interessats.
Sense perjudici de l'anterior, la resolució s'exposarà al públic al tauler d'anuncis de la seu de la Conselleria de Benestar Social i als de les seues direccions territorials.
3. En el cas d'existir disponibilitat pressupostària suficient, la Sotssecretaria de la Conselleria de Benestar Social podrà disposar l'assignació de noves beques de conformitat amb la borsa de reserva prioritzada existent.
4. La Conselleria de Benestar Social es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.
Deu. Lloc de realització de les pràctiques formatives
Atenent les característiques i condicions dels becaris, les pràctiques es realitzaran en les províncies d'Alacant, Castelló i València en les dependències administratives i centres de les conselleries de la Generalitat que indique el sotssecretari de la Conselleria de Benestar Social.
Onze. Drets, obligacions i incidències dels becaris
1. La condició de becari no implica cap vinculació laboral o administrativa amb la Conselleria de Benestar Social ni amb cap altra conselleria, i la seua concessió i aprofitament serà incompatible amb el gaudi d'altres beques, ajudes o treballs que suposen concurrència, i també qualsevol circumstància que impedisca el seu exercici.
2. A l'efecte de verificar el compliment del que disposa l'apartat anterior, les persones adjudicatàries de les beques, d'acord amb el que s'establix en els apartats 3.6 i 3.7 de la base quarta, hauran d'haver presentat amb anterioritat a la data d'inici del seu exercici els documents següents:
2.1. Una declaració responsable, el model de la qual figura com a annex III, expressiva de les circumstàncies següents:
a) Complir amb les bases de la convocatòria i la resta de normes que siguen aplicables.
b) No ser beneficiari de cap altra beca que poguera concedir-se per a la mateixa activitat o semblant.
c) No ser beneficiari d'ajudes i no mantindre relació laboral que suposen concurrència amb l'objecte i dedicació d'esta convocatòria de beques.
d) Declaració no estar sotmés en cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, General de Subvencions, i haver complit les obligacions de reintegrament de subvencions que, si és el cas, se li hagueren exigit.
2.2. Certificat administratiu expedit per l'autoritat competent que justifique estar al corrent de les obligacions fiscals i de Seguretat Social.
3. Seran obligacions dels becaris:
3.1. Començar el gaudi de la beca el dia que s'assenyale. La no incorporació del beneficiari de la beca donarà lloc a la pèrdua de la condició de becari.
3.2. Exercir l'activitat objecte d'esta convocatòria sota la supervisió del cap del servici en què realitze la pràctica, amb un horari màxim de 35 hores setmanals.
3.3. Presentar un informe al terme de cada semestre natural, que contindrà la menció de les activitats i pràctiques realitzades en el període.
El cap del servici o director del centre on exercisca el becari les pràctiques formatives ordenarà les activitats i delimitarà el nombre d'hores presencials durant el funcionament dels servicis perquè quede acreditada la seua assistència, tot això segons els criteris del seu servici o centre i la formació que tinga el becari. A més, programarà les activitats que calga desenvolupar en el departament, actuarà com a tutor formatiu i avaluarà la seua activitat en la forma que es considere més convenient, atenent a les característiques d'este.
4. L'incompliment pel becari de les seues obligacions podrà donar lloc a la privació de la beca pel temps que quedara de gaudi, sense perjudici de les altres responsabilitats que resultaren exigibles.
5. La Sotssecretaria de la Conselleria de Benestar Social resoldrà les incidències que es produïsquen durant el període de gaudi de les beques, i podrà deixar sense efecte estes o modificar-ne l'exercici, amb un informe previ de la Comissió Avaluadora i la conselleria on estiga destinat el becari, intervenint l'audiència de l'interessat i vist l'expedient contradictori, en els supòsits d'incompliment de les obligacions, no realitzar l'activitat que va motivar la concessió o deixar de reunir els requisits exigits en esta convocatòria.
6. Davant les incidències, renúncies, abandons o incompliments que deixen vacant una beca, es podrà adjudicar la beca segons l'ordre establit en la borsa de reserva que resulte del procés de selecció. En cas d'esgotar-se la borsa d'una província, el sotssecretari podrà assignar el recurs a les restants.
Dotze. Suspensió de la beca
1. En cas de malaltia que impedisca la realització de la pràctica formativa, el sotssecretari podrà concedir una suspensió temporal de la beca, per un període màxim de dos mesos. Si transcorregut l'esmentat termini no es produïx la incorporació a l'exercici de la beca, el sotssecretari podrà resoldre procedint a cobrir-la segons l'ordre establit en la borsa de reserva existent.
2. En cas de maternitat, adopció o acolliment, l'esmentada suspensió podrà estendre's per a la mare, a petició de la interessada, fins a un període de quatre mesos.
3. La suspensió comporta la interrupció de la dotació econòmica de la beca, i es reprendrà el seu abonament amb la incorporació a la pràctica formativa.
El període de suspensió de la beca no serà comptabilitzat com de gaudi d'esta, a l'efecte del que es regula en l'apartat g de la base tercera.
Tretze. Assegurança d'accident
La Conselleria de Benestar Social subscriurà amb una entitat asseguradora una pòlissa d'assegurança combinada d'accident individual, de la qual seran beneficiàries les persones adjudicatàries de la beca.